KYK: Steelfoto’s wys Samsung se nuwe Galaxy S20 | Netwerk24
Deur Petrus Malherbe 13 Januarie 2020 13:40
Enkele weke voordat Samsung sy nuwe Galaxy-foon bekend stel, het die eerste steelfoto’s daarvan aanlyn verskyn.
Samsung se jongste vlagskipfoon heet die Galaxy S20.
XDA-Developers het pas foto’s gepubliseer wat glo wys hoe die Galaxy S20 lyk wat eers aanstaande maand bekend gestel word
Die agterkant van die Samsung Galaxy S20 wys daar is vyf kameralense en ’n flits. Foto: XDA Developers
Die voorkant van die Samsung Galaxy S20 bevestig die foon se naam. Foto: XDA Developers
Die foto’s bevestig waaroor daar lank reeds bespiegel is; die nuwe Galaxy S-foon het ’n vyfledige kamerastelsel.
Die S20 se vyf kameralense is onder meer ’n ultra-wyehoeklens, ’n telefoto-lens, ’n lens vir portretfotografie en nog een vir nabyskote, berig Android Authority.
Op die steelfoto’s lyk dit ook nie asof die Galaxy S20 se skerm so ver om die rande van die foon gaan vou soos vorige modelle nie. Dit lyk heelwat platter as byvoorbeeld verlede jaar se S10.
Die Galaxy S20 word amptelik op 11 Februarie in San Francisco bekend gestel.
Jaar na jaar lek daar steelfoto’s van Samsung se vlagskipfone ’n paar weke voor die bekendstelling uit. Hoewel die maatskappy dit ontken, word daar wyd aanvaar die foto’s word doelbewus uitgelek om voorbrand te maak vir die amptelike bekendstelling.